કેનેડા ડિપાર્ટમેન્ટ ઓફ એગ્રીકલ્ચરના એગ્રી એન્ડ એગ્રી ફૂડના સંશોધન નિયામક ડો.લૂઇસ લોંગચેમ્પ્સ, ટ્રેડ કમિશ્તર જોઆચિમ રોચા, ટ્રે્ડ કમિશ્નર આસીસ્ટન્ટ જીના જ્યોર્જે આણંદ કૃષિ યુનિવર્સિટીની મુલાકાત લીધી હતી. કેનેડાના પ્રતિનિધિ મંડળની આણંદ કૃષિ યુનિવર્સિટીના વાઇસ ચાન્સેલર ડો.એન.સી.પટેલ, એસોસીએટ ડાયરેક્ટર ઓફ રિસર્ચ ડો.એમ.કે.ઝાલા, એગ્રીકલ્ચર ઇન્ફોર્મેશન ટેક્નોલોજીના ડીન ડો.ધવલ કથીરિયા, આઇએબીએમઆઇના પ્રોફેશર ડો.આર.એસ.પુડીર સાથે બેઠક યોજાઇ હતી. કેનેડાના સંશોધન વૈજ્ઞાનિક ડો.લૂઇસ લોંગચેમ્પ્સની મુલાકાતનો ઉદ્દેશ્ય આણંદ કૃષિ યુનિવર્સિટીની વિવિધ પ્રવૃતિઓ ખાસ કરીને ચોક્સાઇપૂર્વક થતી ખેતી અને એગ્રીકલ્ચરલ ઇન્ફોર્મેશન ટેક્નોલોજી પર વિશેષ ધ્યાન આપવા સાથે કૃષિ સંશોધનના વ્યાપક ક્ષેત્રમાં બંને દેશો વચ્ચે જોડાણની શક્યતાઓ તપાસવાનો હતો. આણંદ કૃષિ યુનિવર્સિટીના વાઇસ ચાન્સેલર ડો.એન.સી.પટેલે આણંદ કૃષિ યુનિવર્સિટીની શિક્ષણ, સંશોધન અને વિસ્તરણ સંબંધિત પ્રવૃતિઓ વિશે સંક્ષિપ્તમાં જાણકારી આપી હતી. ડો.પટેલે જણાવ્યું હતું કે એગ્રીકલ્ચરલ ઇન્ફોર્મેશન ટેક્નોલોજી, એગ્રીબિઝનેસ, ફૂડ પ્રોસેસીંગ અને લેન્ડ રીક્લેમેશન એન્ડ ડેવલોપમેન્ટ વગેરે બંને દેશો વચ્ચે જોડાણ માટેના મુખ્ય સંભવિત ક્ષેત્રો છે. બેઠક બાદ કેનેડાના પ્રતિનિધિ મંડળે ઇન્ફોર્મેશન ટેક્નોલોજી સેન્ટરની મુલાકાત લીધી હતી, જ્યાં હાલના ઇન્ફોર્મેશન ટેક્નોલોજી ઇન્ફ્રાસ્ટ્રકચર, સોફ્ટવેર અને વિવિધ આઇટી પ્રોજેક્ટ જેવા કે આણંદ કૃષિ યુનિવર્સિટીની મોબાઇલ એપ્સ બતાવવામાં આવી હતી.